शिवलिंग पर जल और बिल्व चढ़ाएं, लेकिन तुलसी और केतकी के फूल क्यों नहीं चढ़ाते हैं?
शिव पूजा का महीना सावन आज (4 जुलाई) से शुरू हो गया है। सावन में की गई पूजा से भक्तों की मनोकामनाएं जल्दी पूरी हो सकती हैं। Offer water and Bilva to Shivling, we should not offer Tulsi and Ketaki flowers to lord shiva, sawan 2023, shiv puja vidhi
शिव पूजा का महीना सावन आज (4 जुलाई) से शुरू हो गया है। सावन में की गई पूजा से भक्तों की मनोकामनाएं जल्दी पूरी हो सकती हैं। जो लोग विधि-विधान से शिव पूजा नहीं कर पाते हैं, वे अगर सिर्फ जल और बिल्व शिवलिंग पर चढ़ा देंगे तो उन्हें पूजा का पूरा फल मिल सकता है। शिव जी को कई चीजें चढ़ाई जाती हैं, जैसे जल, बिल्व, धतुरा, आंकड़े के फूल, गुलाब, गुलाल, अबीर, दूध, दही, घी, शहद आदि, लेकिन कुछ चीजें ऐसी भी हैं, जिन्हें शिव जी को नहीं चढ़ाना चाहिए।
उज्जैन के ज्योतिषाचार्य पं. मनीष शर्मा के मुताबिक, शिवलिंग पर तुलसी और केतकी के फूल नहीं चढ़ाना चाहिए। इस संबंध में शास्त्रों में कथाएं बताई गई हैं। जानिए ये कथाएं...
शिवलिंग पर तुलसी क्यों नहीं चढ़ाते हैं?
पुराने समय में तुलसी का नाम वृंदा था। वृंदा का विवाह एक दैत्य से हुआ था। इस दैत्य का नाम शंखचूड़ था, कहीं-कहीं इसका नाम जालंधर भी बताया गया है। दैत्यराज ने देवताओं को पराजित कर दिया था, कोई भी देवता उसे मार नहीं पा रहा था। वृंदा पतिव्रता थीं, इस वजह से शंखचूड़ अजय हो गया था।
उस समय भगवान विष्णु ने तुलसी का पतिव्रत भंग कर दिया। इसके बाद शिव जी ने शंखचूड़ का वध किया था। जब ये बात वृंदा को मालूम हुई तो वृंदा ने विष्णु जी को पत्थर बन जाने का शाप दे दिया। विष्णु जी ने वृंदा का शाप स्वीकार कर लिया था। शालिग्राम विष्णु जी का ही पत्थर स्वरूप है। बाद में वृंदा तुलसी के नाम से प्रसिद्ध हुईं। शंखचूड़ की पत्नी होने की वजह से शिव जी की पूजा में तुलसी का उपयोग नहीं किया जाता है।
शिवलिंग पर केतकी का फूल क्यों नहीं चढ़ाते हैं?
इस संबंध में ब्रह्मा, विष्णु और महेश यानी शिव जी से जुड़ी कथा है। एक दिन ब्रह्मा और विष्णु इस बात को लेकर विवाद कर रहे थे कि दोनों में श्रेष्ठ कौन है। दोनों देवता एक-दूसरे को श्रेष्ठ बता रहे थे। दोनों का विवाद बढ़ा और बात युद्ध तक पहुंच गई। उस समय शिव जी एक लिंग के रूप में प्रकट हुए और दोनों देवताओं को शांत किया।
शिव जी ने ब्रह्मा जी और विष्णु जी से कहा कि आप दोनों में से जो इस लिंग का छोर खोज लेगा, वही श्रेष्ठ होगा। इसके बाद एक छोर की ओर ब्रह्मा जी और दूसरे छोर की ओर विष्णु जी चल दिए। बहुत खोजने के बाद भी दोनों ही देवताओं को शिवलिंग का छोर नहीं मिल रहा था। विष्णु जी छोर खोजे बिना ही लौट आए, लेकिन ब्रह्मा जी ने खुद को श्रेष्ठ साबित करने के लिए एक योजना बनाई।
ब्रह्मा जी ने रास्ते में से एक केतकी का पौधा लिया और उसे ये झूठी बात कहने के लिए राजी कर लिया कि ब्रह्मा जी ने लिंग का छोर खोज लिया है। ब्रह्मा जी की बात मानकर केतकी ने शिव जी के सामने झूठ बोल दिया। शिव जी ने केतकी का झूठ जान लिया था। इसके बाद शिव जी ब्रह्मा जी को शाप दिया कि अब से आपकी पूजा नहीं होगी। केतकी ने झूठ बोला था, इस कारण शिव जी ने इस पौधे के फूलों को अपनी पूजा में वर्जित कर दिया। तभी से शिव पूजा में केतकी के फूल नहीं चढ़ाए जाते हैं।